Karen Hækkerup (S), 2010-05-04:
Nej, det handler ikke om motorveje, men der er et punkt, hvor der alligevel er en parallel til det her, nemlig at det kan komme til at gå stærkt – rigtig stærkt – og her taler jeg ikke om farten på bilerne på vejene, men farten af den kriminalitet, vi vil komme til at se fremover.
For hvis regeringen ikke sørger for at ændre den kurs, den har lagt, vil vi stå over for et endnu større kriminalitetsproblem i de kommende år, end vi gør lige nu.
Vi kan se, at antallet af bande- og rockermedlemmer, man overvåger fra politiets side, fra 2007 til i dag er steget fra 141 til over 1.300.
Der er altså tale om en eksplosion.
Der er tale om en udvikling, der slet ikke er styr på.
Jeg ved godt, at det er et fortærsket udtryk, men jeg må bruge det igen, og det passer i den her sammenhæng: Der er tale om, at det sejler.
Vi har lige fået en banderedegørelse, som fortæller at der har været 67 skudepisoder, der var bande- og rockerrelaterede, fra andet til fjerde kvartal sidste år.
7 døde, og 66 blev såret, og rigtig mange mennesker rundtomkring har følt den utryghed, der opstår, når der bliver skudt, når der bliver stukket med kniv, når der er gang i gaden.
Vi har haft en stigning på 25 pct. i antallet af lovovertrædelser, der har ført til anmeldelser med fældende afgørelser
, altså 25 pct. mere kriminalitet fra 2007 til 2009.
Samtidig har vi en borgerlig regering, der bryster sig af at gøre noget ved kriminaliteten.
Den er altså steget med en fjerdedel.
Derfor må man sige, at der er behov for en anderledes politik.
Der er behov for, at vi sætter helt anderledes konsekvent ind; at vi satser på forebyggelse; at vi gør noget ved de mennesker, vi har i vores varetægt, når de sidder i vores fængsler; at vi sørger for at bekæmpe årsagerne til kriminalitet i stedet for kun at gå efter og tænke i straf.
Vi har en hel masse, som er dømt i Danmark for bandekriminalitet, og som lige nu sidder og afsoner efter fortyndingsprincippet.
Det vil sige, at de er spredt ud, dryppet rundt i alle mulige andre institutioner end lige præcis de afsnit, der var tiltænkt de særlig stærke indsatte fanger.
Det betyder altså, at vi lige nu har en hel masse mennesker, som vi ved er nogle rigtige skidte karle, der sidder rundtomkring med direkte adgang til andre indsatte og har mulighed for at få draget dem ind i rocker- og bandekriminaliteten – noget, vi ved finder sted.
Regeringen har tidligere sagt, at vi skal bekæmpe, at bandekrigene rykker ind i fængslerne, men sandheden er, at der er den og der har den været ganske, ganske længe.
Vi bliver nødt til at sige, at der skal gøres noget ved rekrutteringen.
Den politik, regeringen står for, skaber et kæmpestort kriminalitetsproblem, som vil stige i årene, der kommer, hvis ikke man vil gøre noget.
Så ved jeg godt, at Venstre elsker at stå at sige, at det er typisk for Socialdemokraterne og venstrefløjen, når der er et problem, at sige: Send flere penge.
Men må jeg minde om, at vi her i Folketinget har givet flere penge til politiet og flere penge til domstole.
Det har ført til, at vi har fået 25 pct. flere domme, dvs. flere mennesker ind i vores fængsler.
Vi har i dag en overbelægning i ganske mange af vores fængsler.
De ansatte i kriminalforsorgen er den arbejdsgruppe i Danmark, der går tidligst på førtidspension.
De har i snit lige rundet de 40 år, når de går fra og er slidt ned.
Hvordan tror man egentlig at indsatsen er inden for murene i vores fængsler med et personale, der er så nedslidt, som har enevagter, hvor de ikke føler sig trygge, og som føler sig rigtig, rigtig dårligt tilpas, også når de er på arbejde? Lige nu er der stilhed før stormen.
Bandekrigen har ligget lidt i dvale, men de folk, der sidder inde og afsoner lige nu, og som snart er på vej ud, har haft kronede dage.
De har fået lov til at rekruttere nye til deres kamp.
Krigen vil vende tilbage med fornyet styrke, og årsagen til, at det vil ske, er, at regeringen har sovet i timen og kun sat penge af til politi og til domstolene, men fuldstændig har forfejlet at gøre noget ved årsagerne til den bandekriminalitet, som vi vil se stige i årene, der kommer.
Derfor er der behov for degangingprojekter.
Der er behov for forskning, og det nytter ikke noget, at regeringen pynter sig med, at den har sat 5 mio. kr. af.
Det er simpelt hen ikke nok.
Jeg er ked af igen at skulle sige det, men det koster altså at ville forebygge.
Når regeringen siger, at den vil forebygge, klinger det hult i mine ører, for SSP-indsatsen landet over er blevet forringet efter politireformen.
SSP-indsatsen er blevet dårligere, og så siger ministeren, at vi må sørge for, at der er gode fritidsaktiviteter til de unge, samtidig med at man nu sænker den kriminelle lavalder, så vi kan få selv 14-årige ind i vores fængsler og dermed få dem til at komme i kontakt med de her bandemedlemmer.
Regeringens politik hænger ikke sammen.
Der er behov for, at vi har et helt anderledes fokus på retspolitikken, og jeg kan godt forstå, at regeringen føler sig presset, når man i målinger kan se, at vælgerne ikke længere har den samme tillid til, at den borgerlige regering kan føre en retspolitik, der har det endemål, at der bliver mindre kriminalitet i samfundet, for man har fejlet, man har sovet i timen, og det er ikke lykkedes.
Socialdemokraterne støtter SF’s forslag om en exitstrategi, og vi har i øvrigt været med på det, når vi har haft det oppe hernede i salen tidligere.
Det her er noget, vi skulle være kommet i gang med for lang, lang tid siden, og selv om jeg synes, at det er fint, at ministeren nu har sat nogle initiativer i søen, så er det simpelt hen for dårligt, at det har taget så lang tid.